khistorydata/jeongjo-sjw-relations huggingface dataset:
정조 20년 · 목
敎曰大昨見持平金壽祖疏以念先之意雖欲致祭於先正文靖而近於疏批曠感之華褒備至事近煩黷而未果今見持平鄭宗魯疏且其先文莊豈無示意之擧乎因此又思之文貞公曹植規模氣象可使懦夫立而頑夫廉克造奧處所守卓爾如今委靡頹惰之俗安得文貞來任砥礪磨礱之功文莊公鄭經世文貞公曹植家以書下之祭文遣官卜日致祭
정조 20년 · 강
遞承旨申大顯以南公轍代之又遞承旨韓用龜吳鼎源以金祖淳魚用謙代之竝前望也
정조 20년 · 목
大顯鼎源奉命在外用龜與公轍有應避之嫌陳疏乞遞踏啓字也
정조 20년 · 강
以前承旨李亨元金勉柱前水使曺允精東所衛將李萬運假承旨差下
정조 20년 · 목
敎曰明日齋宿出宮時承旨當爲備員而都承旨左承旨右承旨左副承旨差祭皆以本職當爲塡祝齋宿時則前承旨李亨元金勉柱前水使曺允精東所衛將李萬運假承旨差下待開門牌招
정조 20년 · 강
戶曹以今年諸道竝不給災啓推戶曹判書李時秀仍命啓目付標行會給六道兩都災結二千八百結
정조 20년 · 목
戶曹啓言今年農形各穀均熟諸路純同給災一款竝不擧論諸道實結以乙卯元總磨勘京畿元總四萬一千五百三十三結水原府元總六千三百二十七結廣州府元總二千八百十八結忠淸道元總十二萬六千八百八十八結全羅道元總二十一萬四千八百七十二結慶尙道元總二十萬八千八十一結黃海道元總七萬三千四百二十六結江原道元總一萬一千五百二十五結咸鏡道元總六萬五千九百五十七結平安道比甲辰參酌磨鍊元總八萬五千七百八結各頃應行節目一依年前後錄磨勘時枚擧狀聞之意八道及華城府開城府江華府廣州府請嚴飭分付允之敎以今年農形幸免災損今日甘雨又獲於近日東風之餘有秋之望心竊獨喜而八路三百六十州旱田水田之汚邪篝簍無彼無此何可一一取必且況庚戌之豐尙有俵結今年年分之只準原總不給一負一束有非損上益下之政卿則推考啓目付標啓下後行會諸道○京畿乙卯元總下給災四百結實結四萬一千一百三十三結水原元總下給災二十結實結六千三百七結廣州元總下給災十結實結二千八百八結忠淸道乙卯元總下給災六百結實結十二萬六千二百八十八結全羅道乙卯元總下給災七百結實結二十一萬四千一百七十二結慶尙道乙卯元總下給災八百結實結二十萬七千二百八十一結黃海道乙卯元總下給災二百結實結七萬三千二百二十六結江原道乙卯元總下給災七十結實結一萬一千四百五十五結改付標啓
정조 20년 · 목
具翼善冠袞龍袍乘輿出協陽門入摛文院降輿陞座親傳各陵園墓秋夕香祝出院門外小次祗送還詣齋所
정조 20년 · 강
遣承旨分詣受香所奉審摘奸
정조 20년 · 강
召見嶺南宣召人李樹仁禹載岳于摛文院令該曹調用
정조 20년 · 목
敎曰嶺南宣召人中先已上來儒生李樹仁禹載岳入侍○予謂樹仁等曰爾等爲誰某之子孫而年各幾何載岳曰忠靖公玄寶十三代孫故郡守拜善六代孫故縣監錫珪曾孫而年爲六十三矣樹仁曰壬辰殉節贈參判彭壽七代孫年爲五十八矣予曰爾等居在嶺南嶺南素稱鄒魯之鄕故家遺風猶有典刑爾等以草野讀書之人旣登道臣之薦剡平素學業必有可聞者朝家用人本無遠近內外之別予所以宣召爾等者實出於無間遐邇惟才是求之意爾等各陳所存可也樹仁曰臣學識空疏實無仰對矣載岳曰臣學本魯莾莫知攸達而只知有孝親忠君四字矣予曰凡人之爲學工夫不出於三經四書爾等之平日講究而得力者果在何書載岳曰臣於庸學略有所留意而不過誦習句讀而已予曰欲爲庸學之道當從何處着力載岳曰不外於誠敬二字矣予曰誠敬固爲庸學之本根而若其下手用工之要則有何可言者歟載岳曰臣全昧學識迷所向方但知讀書窮理爲第一工夫矣予曰試以聖訓之布在方册者言之其曰純亦不已於穆不已者莫非從一誠字做去而以敬言之則衛詩云抑抑威儀維德之隅程子曰未有箕踞而心不慢者朱子曰正其衣冠尊其瞻視此皆言制之於外以安其內者也徒事外面容儀而或有色厲而內荏者此不可以敬字上工夫言也如欲專用力於在內之敬則有何別般工夫耶載岳曰敬主於心主一無適四字爲直內之工矣予曰栗谷退溪兩先正遺集中有論辨求放心之說雖曰惟聖罔念作狂旣到聖人地位初安有放心之可論乎以此言之求放心之工惟可屬之於顏曾以下之人爾等曾或講究及此乎載岳曰臣等未有所講究者矣予曰爾等自鄕上來或有民間疾苦之可言者歟載岳曰臣等謬入薦剡猥登筵席猝乍之間不知所以仰秦而名分之紊亂莫近來若少凌長賤凌貴殆無等級而至若軍丁之弊亦由於此名存實無無邑不然實非細憂也予曰旣已說弊豈無救弊之道乎載岳曰此不出於行仁政三字惟殿下懋哉樹仁曰臣跧伏草野聞見謏寡且不識事務凡於民弊等事實無所知而近日財用之匱竭大是目下痼弊伏願殿下留意於節用二字以爲愛民之本焉敎曰嶺南宣召人慶州生員李樹仁大邱幼學禹載岳今旣召見竝令該曹調用
정조 20년 · 강
命監察李卿尹拿問嚴處
정조 20년 · 목
政院啓言今日監察茶時憲府下吏以尹淑基當次來告出牌矣卽者李卿尹承牌入來故事極怪駭問其委折則該吏謂以李卿尹之當次誤以尹淑基來告故出牌之後私自換書至於承牌入來之境云命牌事體何等嚴重而下吏潛自換書事係變異萬萬驚駭憲府該吏爲先令攸司照法嚴繩當該監察所當重勘而本院請推之外無他可施之罰何以爲之敎以拿問嚴處
정조 20년 · 목
具翼善冠袞龍袍乘輿由摛文院東門至眞殿門外降輿就版位行禮如儀出眞殿門乘輿由泰秋門還內
정조 20년 · 강
命太常久任郞李東埴及各陵墓典祀官鄭晩錫等施賞有差
정조 20년 · 목
敎曰今番各陵寢秋夕祭餕餘造果擧皆極爲精備久任郞官得入之致奉常判官李東埴內下大鹿皮一令賜給長陵果品之精備可謂初見光陵造果亦然長陵典祀官鄭晩錫光陵典祀官呂駿永各內下別造生皮筒箇一部賜給熟手各木二疋賞給貞陵典祀官洪時溥穆陵典祀官金熙采懿陵典祀官李貞運各內下胡椒三升賜給熟手等各木一疋賞給溫陵典祀官趙德潤惠陵典祀官李儒修懿昭墓典祀官閔命爀各內下胡椒二升賜給熟手等各布一疋賞給
정조 20년 · 강
命廣州留守徐有隣章陵奉審後復命
정조 20년 · 목
有隣以獻陵靖陵宣陵奉審後章陵奉審次當日離發事馳啓敎以章陵奉審後直爲復命事回諭
정조 20년 · 강
遞承旨權裕李晩秀南公轍金祖淳宋銓以洪明浩李祖承柳焵韓晩裕李肇源代之竝前望也
정조 20년 · 강
水原留守趙心泰以城役監董匠募入等餠酒分饋馳啓命大犒饋以今月二十二日擧行
정조 20년 · 목
心泰狀啓以爲今月十二日辰時成貼傳令內火巢內外民冢近處植木逼近者向於駕過時見之駐馬除拔而其後安知無此等弊端乎從近當別遣摘奸民冢近處植木有勤慢爲弊處當該不卽拔去之植木監官四山監官等拿致內營嚴棍五十度濟州牧充軍以此下敎書付本府上貳衙及齋所園底民家頭目人家戶俾無未及聞知而抵重罪之弊宜當者傳令一度一時到付同日成貼傳令內今番秋夕園所獻官閣臣徐龍輔進去復命日城役監董以下匠募等聚會通廣處卿與獻官閣臣眼同饋餠酒形止狀聞宜當者及後錄內犒饋時外使當爲檢飭園所勿爲進去犒饋日大張軍樂俾各醉飽事傳令一度一時到付傳令內城役今將告成體城畢役後大犒饋次日子指一啓聞待奉命下去眼同分饋宜當者傳令一度竝於當日未時量臣在本營祗受謹依傳令內辭意火巢內外民冢近處植木有勤慢爲弊處卽爲拔去事書付本府上貳衙及齋所園底民家頭目人家戶俾各知悉擧行各處所付傳令自臣營劃卽謄頒計料閣臣復命日城役監董以下匠募等饋餠酒計料體城畢役後大犒饋日子以今月二十二日擧行未知何如敎以二十二日爲之所入物力內營擧行承旨當奉命下往分饋而犒饋熟設等事內營官吏下去檢飭以此知悉○心泰別單以爲城役監董以下匠募等酒餠分饋事傳令祗受之由已爲馳啓臣於當日與奉命原任直提學徐龍輔大張軍樂眼同分饋後監董以下匠募實數後錄以聞監董牌將八十員員役三十四人各色工匠八百四名擔募一千二百三十名以上二千一百四十八員人名
정조 20년 · 강
承旨柳焵陳疏乞解賜批許遞
정조 20년 · 목
疏略曰臣月前諫職違逋只緣情勢之難安而論思之地聲罪甚峻反躬慙悚如無所容乃者喉院除命遽下於杜門自訟之際惝怳感泣不知所以自措也臣於昨年忝叨藩任觸事昏憒罪負畢彰末梢輕勘實出於我聖上包容之盛德在臣私分豈敢以時月之稍久有所自恕也哉間者銀臺薇垣除命荐降而屢犯違傲極知惶悚區區自靖之心惟願遄被嚴勘少贖前愆向於朝廷有事之時驚惶憂憤臣亦豈下於人而自來惶蹙之情不敢以言官自居唐突膺命人之不諒情勢者反疑其却顧伈默臣方受以爲謝何敢更事容喙自明之計乎以此情踪進身無望伏乞亟許鐫削批以宜欲一伸本職許遞
정조 20년 · 강
遞承旨洪明浩以李冕膺鄭尙愚爲承旨竝前望也
정조 20년 · 목
明浩違召敎曰許遞與未差之代前望單子入之新除授承旨待開門牌招察任其中罷散人敍用
정조 20년 · 강
遣承旨詣文廟奉審
정조 20년 · 목
雨漏處修改移還安也
정조 20년 · 강
命太常提擧嚴戢熟手各陵造果殫誠精備仍令下帖各處齋所書付典祀廳
정조 20년 · 목
戶曹以各陵造果熟手等木布題給單子啓敎以今此賞格只從看色果品之等第有所區別施賞而果然高排之際無一參差之弊而看色件亦果無別爲煎用之奸計從前屢示三令五申之意而知戢於不言之中漠然未知其效於是乎不得不更示申令之意須令該寺提擧嚴加戢察期於一洗謬習如是而更有現發則熟手無論名以獻官典祀者之罪犯果何如爲先以此意下帖於各處齋所俾各書付典祀廳無敢自欺欺君而殫誠精備常若臨視渠輩頂上事嚴飭
정조 20년 · 강
各陵墓奉審執頉處該齋郞令吏曹減仕三十日重推戶曹判書李時秀京畿監司金文淳仍令戶判進詣從便修改後書啓
정조 20년 · 목
禮曹啓言陵墓奉審執頉雜物令各該司急速磨鍊依前例自本曹看品分送而健元陵丁字閣樑上塗灰間間剝落水剌間間間滲漏顯陵丁字閤窓戶紙間間破傷敬陵丁字閣樑上塗灰間間剝落椽間滲漏昌陵丁字閣殿內紫的褥內拱二件渝傷泰陵陵上曲墻女夫防草瓦三張破丁字閣雜像二箇破殿內曲水坐面紙二張破水剌間女夫瓦各十張破康陵丁字閣窓戶紙間間破碑閣四面春舌滲漏徽陵丁字閣殿內褥席內拱蠹傷崇陵丁字閣西挾窓戶紙渝破明陵丁字閣殿內曲水坐面紙一張破翼陵丁字閣殿內紫的褥內拱蠹破懿陵丁宇閣月廊東二間浮椽一庫滲漏惠陵碑閣北簷一庫滲漏水剌間方甎間間破傷元陵丁字閣殿內東挾間樑上微漏曲水坐面紙一張破水剌間東邊一間動退順懷墓丁字閣內間間滲漏等處前頭節享兼告修改翼陵丁字閣樑上塗灰剝落正間滲漏處前因本陵官所報修改之由今番秋夕祭享兼告始役則今十六日擧行事已爲啓下敬陵香大廳春舌朽傷孝陵齋室長廊傾歪崇陵典祀廳道里及椽木滲漏朽傷明陵典祀廳椽木朽傷等處旣無告由之節令各其本陵官員從便修改泰陵陵上屛風石欄干石塗灰間間剝落處及康陵兩陵上欄干石塗灰間間剝落處依新定式亦令各其本陵官員從便修改事請分付允之敎以其中各其齋郞從便修改之處不卽依定式擧行以致承宣奉審之執頉該官査出令吏曹減仕三十日以懲日後怠慢之習而戶判若能從實劃卽區劃畿伯看作已任殫誠察飭豈有是也該曹堂上該道道臣從重推考此後陵官之泛忽者該曹該道互察論勘其餘懸註書下者承旨奉審異於道伯奉審則何敢以微細之物告由修改卽令戶判進詣修改後書啓○顯陵丁字閣窓戶三明日修補昌陵丁字閣殿內紫的褥內拱四明日修補泰陵丁字閣殿內曲水坐面紙康陵丁字閣窓戶竝三明日修補碑閣滲漏陵官從便修改徽陵丁字閣殿內褥席內拱崇陵丁字閣窓戶竝三明日修補明陵丁字閣殿內曲水坐面紙翼陵丁字閣殿內紫的褥內拱竝四明日修補惠陵碑閣滲漏水剌間方甎破傷陵官從便修補元陵丁字閣殿內樑上微漏告由修補曲水坐面紙三明日修補水剌間一間動退告由修補順懷墓丁字閣內滲漏墓官從便修補書下
정조 20년 · 강
大司成尹得孚陳疏乞遞仍請罷陞庠賜批
정조 20년 · 목
疏略曰日前伏承傳敎下者以奎章韻書新頒有陞抄設行之命念臣平日所習只是帖括口讀之業而已經義則矇然不解製述則全昧程式曩日初疏陳暴情實矣邇來冒沒行公只欲筋力奔走於本館執事之役少答生成之恩而已至於陞庠試士之事顧何敢以師席自處强所不知伏乞亟命鐫削臣竊有平日區區之懷敢此附陳今之所謂陞補計劃四學合製之法蓋出於奬勸學究成就英才之意其爲法不爲不美而人心不古弊端層生躁競不已漸成傾奪士趨日流於汚下俗尙日丁於渝薄不但禮讓掃地名節都喪有識之寒心寧有旣乎科第取人已有愧於鄕擧里選之制而今玆陞學造士之規驅一世年少初學之士只敎之以月使之爭而壞其心術而已昔賢所謂有乖敎養之道者豈不誠然乎今殿下方隆右文之治思興菁莪之化三代以後居君師之位盡敎育作成之道者惟我聖上而禹湯文武之治可以復見於今日矣若欲矯已頹之俗習捄已壞之士風莫若先從陞學而變通之乞令廟堂亟薦文士之有德行者處之以師儒之長十分商確從長善處凡於損益沿革之際先以德行爲本無專取文藝之末然後庶可匡捄痼弊之萬一矣批以罷陞庠之規以正士習爾言固是而弊亦不專在於法如何矯弊爲可議于大臣斯速稟處爾亦勿辭察職
정조 20년 · 강
命大司成尹得孚牌招設陞試重推學敎授行公人仍飭合設學製
정조 20년 · 목
敎曰韻書印行陞庠課試當卽設行而泮長疏陳雖有所見係是流來法典則更張之前豈可不爲況此泮長之文識曾所稔聞則以帖誦爲引處義太過大司成尹得孚待開門牌招明再明內設場試取至於學製尤無所關學敎授之不卽設行極爲駭然行分諸人從重推考明再明內使之合設試取無或遲滯事嚴飭
정조 20년 · 강
命時囚兪漢寧待朝開坐照律以聞
정조 20년 · 목
義禁府啓言以時道臣査牒參互兪漢寧供辭則言言違錯節節相左雖以三邑踏印私通事言之道臣査牒以爲私通推納考見果如校吏之招云而囚供則以初無移轉事降定嚴棍等語極口發明校吏之招雖不可準信道臣査牒如是丁寧則有不可歸之於爽實然則兪漢寧之一招再招全事漫漶者已極痛駭又況踏印私通之事旣不得發明則雖無嚴棍等語本事之出於移轉推此可知而終不別白直陳難免不以實之罪請以此照律至於該邑校吏之招細觀査牒則多有題外說話顯有必欲實其事之意論以等威萬萬可駭此則分付道臣分輕重各別嚴繩以爲懲後之地敎以兪漢寧擧措雖極駭然卽以堂上法從出補之人渠供則不以營吏棍治云而道牒則反是至於踏印私通渠尤極口發明而道伯則有現納文蹟所謂道牒卽不過謄報吏供且其私通措語之與囚供一切相反者安知非奸吏輩急於敲撼潛自攛改者無論以此以彼下大夫曾經承宣者寧有白地杜撰變幻事實之理乎到今營邑之體統猶屬第二件其在尊朝廷嚴城化之道不可無闊狹勘律之擧待朝開坐照律以聞
정조 20년 · 강
遞承旨鄭尙愚以金祖淳代之前望也
정조 20년 · 강
召見廣州留守徐有隣于重熙堂
정조 20년 · 강
命來二十一日輪對當次人受點後日次來待
정조 20년 · 목
政院以宣陵忌辰祭齋戒相値頉稟有是命
정조 20년 · 강
命華城城役告成日遣承旨金祖淳犒饋工匠仍命監董堂上以下來月念前後復命
정조 20년 · 목
敎曰華城城役聞於今月十九日告成其日遣承旨犒饋後石工勞問各令卽爲還歸監董堂上以下待其整頓工役及修正文簿使之來月念前後入來復命事分付以來
정조 20년 · 강
命安州等邑漂壓民戶拔例顧恤該道臣越俸一等稽報守令指名狀聞
정조 20년 · 목
平安監司朴宗甲狀啓以爲臣卽接安州兼任肅川府使李馨秀牒呈內本月初五日之雨淸川江漲溢沿邊民戶頹壓者小戶爲五十一戶而人物幸免渰死嘉山郡守南宮玾牒呈內本月初五日之雨大定江水大漲浦邊民戶之漂失者中戶爲五戶小戶爲二十三戶頹壓者小戶爲一百五十戶而人物幸免渰死博川兼任嘉山郡守南宮玾牒呈內本月初四日五日之雨西面津頭江水漲溢水邊民戶之漂失者中戶爲二戶小戶爲四十四戶頹壓者中戶爲七戶小戶爲一百五十九戶而人物幸免渰死三邑民家之漂壓至於四百四十一戶之多水災所經處禾稼之傷損已無可言沿江半千民戶蕩析號呼之狀不勝驚慘其所顧助奠接之方不容少緩臣發遣親裨眼同邑倅慰撫顧恤亦令許斫私養山材木俾卽改構使之未寒前入處烟戶雜役一幷除減漂失民家中戶七戶各小米八斗小戶六十七戶各小米七斗頹壓中戶七戶各小米八斗小戶三百六十戶各小米七斗以會付耗穀依定式恤典題給其餘間間漂壓民戶亦令該邑一體顧助外此沿江列邑亦多有被水之患待其報來追于登聞計料敎曰三邑漂溺之戶至於數百云雖幸人命之無所致傷言念蕩析之狀極爲矜悶諸道年穀稍熟民情胥悅而渠輩則獨被浸阽其在一視之道尤宜拔例顧恤嚴飭道臣別加懷保而亦令各其地方官聚會曉諭應式外殘獨戶抄出還與布蕩滌小戶停退事分付初四五日雨水形止今始狀聞雖曰在巡路而寧邊非迂僻之地則豈敢若是遲滯道臣越俸一等而守令稽報之罪當該守令指名狀聞以懲怠慢之習兼示重民事之意事令廟堂三懸鈴直撥行會擧行勤慢從當發遣宣傳官摘奸矣
정조 20년 · 강
放時囚兪漢寧仍飭還官後更毋敢傷損體統竝飭諸道守宰等毋或視此恬憘
정조 20년 · 목
義禁府以時囚兪漢寧笞五十收贖私罪啓允之敎以功減一等渠於還官之後洩憤於下吏更有一毫傷損體統之事則卽其地定配斷不可已以此嚴明分付放送雖以尊朝廷嚴城化之意右渠說而信渠供如是草草決放而此後守宰等視此恬憘凌犯體統者勿以小罪闊略隨現狀聞嚴勘事嚴飭諸道査牒中題外納招諸吏分等懲治事依卿等議處所請施行
정조 20년 · 강
召見承旨金祖淳于重熙堂
정조 20년 · 목
以華城奉使辭陛也
정조 20년 · 강
命華城城役工匠等犒饋後一一勞問仍命京鄕匠手等各其案付衙門各其道守臣分等施賞
정조 20년 · 목
敎曰華城城役告完工匠之經歲使役其勞甚鉅奉命承旨犒饋後一一招致勞問外方匠手則回糧米錢別爲加給仍令各其道伯守臣待其回還依昨年先放匠手例施賞後狀聞事令整理儀軌廳措辭行會京工令監董堂上區別報來後待其上來各令案付衙門分等施賞草記事分付竝令總理大臣知悉
정조 20년 · 강
遞承旨金祖淳以金熙朝代之尋遞之以申鳳朝代之幷前望也
정조 20년 · 목
祖淳奉命在外熙朝違召也
정조 20년 · 강
命齊陵厚陵執頉處令本陵官從便修補來頭奉審時如或執頉齋郞及畿伯戶判措辭請勘事著爲式獻陵靖陵宣陵章陵執頉處依齊厚陵例修改
정조 20년 · 목
禮曹啓言齊陵厚陵奉審執頉處請依新定式令各其本陵官員從便修改允之敎曰齋郞從便修補處何以不卽修補以致獻官之執頉與先爲削仕諸郞所爲卽令畿伯詳覈事實狀聞罪在陵官則一體削仕事分付吏曹此皆畿伯與戶判誠意之不若前人而然此後少加着念無或汎忽而來頭奉審若或執頉本曹回啓也齊郞及畿伯戶判措辭請勘事定式施行又啓言獻陵靖陵宣陵章陵奉審執頉處請令各其本陵官員從便修改允之敎以依齊厚陵奉審粘目回啓判付施行
정조 20년 · 강
有政吏曹判書金載瓚參判黃昇源兵曹判書鄭好仁進
정조 20년 · 목
以朴載淳爲校理成德雨爲禮曹參議金宗濩爲禮賓參奉宗濩初仕也韓光近爲副總管
정조 20년 · 목
羲甲謂有情勢陳疏徑出政院請推有是命
정조 20년 · 강
備邊司以水原府體城畢築啓
정조 20년 · 목
備局啓言卽接華城城役監董堂上趙心泰所報則體城四千四百五步今月十八日畢築矣
정조 20년 · 강
水原留守趙心泰以城役監董堂上以下犒饋節次及匠手等施賞事有旨祗受馳啓
정조 20년 · 목
心泰別單以爲本月十七日罷漏後成貼傳令內承旨奉命犒饋節次依書下後錄擧行後以爲例宜當者及後錄內犒饋前一日設奉命承旨宣敎位於東將臺東壁西向又設宣醞位於案之東先設宣醞卓一於臺上北壁二於階間左右設城役監董堂上都廳郞廳將官位於階上每等異位重行將校等於門內庭中重行俱北向東上員役工匠等門外通廣處各從名色橫列重行其日應受犒饋堂上以下各具戎服將校員役軍服工匠應役服色齊到信地整待列軍樂於將臺左右階下奉命承旨由正門入詣宣敎位西向立先時執事者本府將校及抄奴等以酒壺列置於臺上及階間又以五呈杯具坫置之壺傍城役監董堂上以下趨入就位北向立奉命承旨稱有敎監董堂上以下皆跪奉命承旨宣敎曰敬勞卿等宣訖還就宣敎位樂作監董堂上以下俯伏興四拜樂止凡拜禮時樂作樂止下倣此承旨跪堂上以下皆跪執事者率其屬分設犒饋餠肉諸品於承旨及堂上以下之前樂作承旨起身至宣醞卓前西向立執事者引堂上都廳郞廳將官等由西階升至楹外分等重行北向立執事者酌酒以杯進于承旨承旨擧杯堂上以下一人式進至卓前北向俯伏受飮訖將校工匠等各於隊伍受飮以階間酒卓所在者執事者分饋之以次降復位樂止承旨還至宣敎位跪堂上以下皆跪樂作俟饋訖樂止奉命承旨仍於本位起立堂上以下三叩頭山呼俯伏興四拜而退奉命承旨由正門出監董堂上都廳郞廳等還至將臺前每等異位北上東向立訖執事者引奉命承旨至臺前西向立堂上進前揖承旨答揖俱設席下同執事者引承旨由東階至臺上北向立堂上由西階而陞堂上東壁西向承旨及堂上跪執事者以饌盤置于承旨之前酒行一巡撤盤承旨與堂上相揖而罷由東階東門而出卽日登途復命事傳令一度臣於當日巳時量在本營祗受依傳令後錄內辭意擧行計料又別單以爲本月十八日申時成貼傳令內依今下傳敎與承旨一一曉諭擧行而米各三斗錢各二兩自城役所上下外方匠手居住姓名卽爲修成册報于整理儀軌廳京居匠手則區別使役日子多少分等竝與案付衙門懸注修報宜當者傳令一度臣於當日戌時量在本營祗受一時祗受傳敎傳敎見十八日此傳敎承旨及監董堂上見之依此擧行次臣謹依傳令及傳敎內辭意擧行計料
정조 20년 · 강
遞承旨申鳳朝以鄭尙愚代之前望也
정조 20년 · 강
知義禁李祖源疏陳病狀乞免毓祥宮享官賜批許之
정조 20년 · 강
校理朴載淳陳疏請大小科場設小學之講文武近臣限十年勿除藩邑又陳陰陽淑慝之辨仍以僚員嫌避乞遞賜批
정조 20년 · 목
疏略曰臣謹按先祖遺稿御製序文曰於詩可以考樂大哉王言殿下以詩本於樂旣弁臣先祖之書而又以林放問禮結之以爲相須之資此豈非淵衷有慨於近俗而然耶夫所謂近俗者蔽一言曰無禮也自數十年以來賤妨貴少凌長平居燕處旣無家人之禮公會稠座專乏朝士之儀科頭跣足及效王氏之子弟俚語悖談有媿康成之婢僕視經學爲弁髦趨財色如耕作以之文風日趨於噍殺而莫之挽回則宜殿下慨聖化之未敷痛初心之莫徯有此致意於言外之旨矣臣竊伏念聖上至德則固天縱矣睿學則優聖域矣堯舜以下則不惟殿下之不欲自居擧國臣民之所期望豈嘗出於區區小康之治也哉然而宵衣罔倦玉食靡甘臨朝圖治二十有餘年而綱紀未盡擧治化未盡淳士無丕變之風民無比封之俗此亦何爲而然哉臣愚竊謂擧天下義與利必無差於殿下權衡之公矣擧天下正與邪必無逃於殿下天鑑之昭矣以殿下緝熙之餘擧而措之安而行之九門洞闢萬化旁達則不加毫末而將必躋仁壽之域囿熙皥之治者豈非我殿下分內之事歟臣雖愚蓋自臨御以來聖意之所懲毖竊有所妄度者矣深軫宦戚顓恣之弊洞察忠逆關界之分赫然初元之政徠我士類布之朝廷及夫庚子之榮賊出而朝廷之局面不得不變猶以用士類之聖意進用一番人大聖人慮患之深固已卓出於千古此蓋世祿之胄掄擇之材又以箐莪之化導率而陶鑄之比諸戚畹貪權之類似不可同日語而及其欺蔽上聰疑亂群心媕婀之態有足以固寵而利身便佞之習有足以妨賢而病國則十數年來浸淫之弊視宦戚反有甚焉是豈聖慮所及而末流之弊若是勢固然矣何者周官之治世級尙高利欲不滋而近密之臣如宮伯饔人膳夫之類亦莫非賢士大夫然至於正始杜漸之法則小宰之官府六計靳靳乎廉介之選宮正之均稍食去淫怠又如彼嚴且勤焉則聖王之政未嘗以其人之爲士大夫不察其人之廉且貪而輕任之亦未嘗以近密之所信任而不糾責焉則此我聖上所以不煩斧鉞之飾威而擧朝廷淸明於一號令間者也昨春以前之事尙何言哉蓋其習熟見聞非朝夕間薫陶之所變化而磨礱者然原其本而溯其源則亦有所以然之故焉家居而不知事父矣安知其事君如父之義乎官成而專謀保軀矣安知其愛國如軀之道乎入告出言判若兩塗面陰背陽都歸一轍惟利窟是尋惟奸竇是穿親戚如行路而薄隘日甚心口若燕越而敦樸日散弓影起於杯勺山疑藏於談笑做出將取姑與之說則搢紳莫不懷懼幻成意東指西之誣則京外擧皆抱憂窺覘成習飽餒隨時噫嘻此曷故也邇之事父遠之事君一也忠孝本無二致彼童習而長學者不循乎名義之正途不志乎聖賢之法言只以功利爲業駔儈爲能雖父子之間無一分誠實之意而有萬般欺慢之態故駸駸然至於背君恩而煽邦誣遂有宰臣慷慨之章矣臣每以爲小學之書卽先朝之所表章而聖明之所服膺者嘗伏聞聖上寶齡在三四歲時已盡成誦及夫正位春邸開講雷肆輪回縕繹至再至四幾乎孔編之韋絕則我殿下貫天人洞性命之聖學光明豈不根基於此一編之書乎顧今閭巷之間閣而不讀者蓋亦習俗中一端痼疾也當此漸染詿誤委靡頹敗之日以殿下躬行心得之餘推之於薄海群生而返古回今一洗其陋則捨是書奚以哉凡於大小科場復設小學之講以爲私而肄習公而陞黜之地抄啓文臣之講亦爲添入宜矣噫嘻痛矣先利宵小之輩以萬不近似之說螮蝀於太淸歷數千古寧有是哉我殿下莫尙之德尤勉於克儉寢室數椽殆若茨茅而階土坐御重茵常多繩聯而綿補日擧之饌不越數品尙方之服每過三澣度支無內入之需司䆃峙上供之米以至壯營之設置蓋有深遠弘長之宏圖聖智則不殖貨利抵璧沈珠之盛德至善孰不欽仰感頌而架虛鑿空奸竇百出藩邑之新除者附耳而瞬目產業之稍裕者利誘而威脅閃倏叵測隱然歸之於不敢言之地於是乎任外負債之說傳播人口私財曲徑之言眩惑衆聽人心易訛邪說難防一種陰翳之氣上干太陽者吁亦久矣何幸一初淸明之後奸肚眞贓雖曰竝露而此輩之傳襲已久衆疑之熒惑旣深則凡今爲殿下文武近臣而有忠志之士者孰不欲北首爭死乎臣意則無論文武近臣限以十餘年姑勿擧論於藩邑之除然後爲近臣者可以得免包羞貽累於淸明之朝矣方今政化日新聖聰日達此正陰陽淑慝進退消長之端天心民志蘄望眷顧之機也然而歷觀前代治日常少亂日常多君子易疏小人易親故明王哲辟所以戒愼恐懼思危於安念終於始者而試顧今日義理欲闡而猶有依舊背馳者趨向欲正而尙多逡巡觀望者聖敎之至誠惻怛而不思篤信聖德之昭如日月而敢欲掩蔽則其奸徒之傍伺禍機之潛伏實不勝拊心痛恨也惟殿下深思彰殫之方益勵黜陟之權早杜羸豕之漸永絕野草之萌使一世之人咸仰至德之光大洞知義理之明正不定之趨舍以之而定焉不一之民志以之而一焉則國家幸甚朝野幸甚臣又有萬萬難冒者卽聞校理臣李羲甲陳疏徑出以與臣有世所共知之嫌引以爲辭云則臣豈可恬然出膺重壞淸朝之廉防乎伏乞竝賜諒察焉批以爾所縷縷無非切中時瘼俗弊之如許痼習之若彼何必專責於後君遺親者職由敎未孚而化未行爾以小學一書爲反古回今之本仍請講習修明爾言是矣文武近臣限十餘年勿爲擧論於藩邑之請大抵今之近臣甚於古之戚臣在朝處外各盡其分則貽累反爲有光而伊來十數年間爲厥輩所毀劃俾余親賢士大夫之本意未免閼而不章顧其中亦自有忠志之人則差外當否似無所關於丕變之方又若陰陽淑慝消長之機爾言尤是其可不留意於黜陟之際乎僚員因嫌遞職爾亦許遞
정조 20년 · 강
安州牧使兪漢寧疏陳邑弊賜批
정조 20년 · 목
敎曰以邑弊上疏而因拿處不得捧入云安州牧使兪漢寧上疏入之○疏略曰安之爲邑處於西門要衝之地冠蓋相望廚傳絡繹百弊蝟集莫可收拾雖以還政一事言之臣逐倉躬自反閱則昨冬所捧大小米以單租代捧而其中三千石零都是虛殼欲爲還分於民人則民人呼訴皆不願受實難自官勒分無論民捧與吏弄捧租虛殼事極驚心臣按簿一一査出則太半是監色輩舞弄之致其中一千石零雖已還給監色輩而虛殼二千石零實無擅自區處之道臣意則一竝入於停退條隨其年豐以爲分數計捧之地似便宜大抵本州民少穀多本官應分條大小米八千石及兵營盡分條大小米五萬石合五萬八千石願受民戶則不過四千餘戶而一尸所受米多至數十石少不下十餘石秋捧時吏校輩藉其官令出村檢督及至歲末奪取衣服器皿甚至於拔出釜鼎鞭扑狼藉流亡散四者無歲無之臣愚以爲毋論兵營本府應分盡分條限二萬石移轉道內穀少邑則爲安民保存之道伏願令廟堂稟處批以疏辭令廟堂稟處
정조 20년 · 강
命時囚李卿尹議處
정조 20년 · 목
義禁府啓言監察李卿尹原情以爲今十四日茶時當次來待直房矣本府書吏奉牌出來而以尹淑基書出故不敢隨入使該吏往問政院該吏還去移時以渠姓名書來不知該吏之自下改書卽爲隨入及至呼望之時院隸又以尹淑基呼望事係變異不能覺察萬殞猶輕云請刑推得情敎以除刑推議處
정조 20년 · 강
詣璿源殿展拜仍詣景慕宮行秋享省牲器臨視肄儀
정조 20년 · 목
具翼善冠袞龍袍乘輿出萬安門弘化門入逌瞻門至齋室門前降輿詣版位再拜陞詣宮內奉審訖還入齋室改具遠遊冠絳紗袍詣省器位省器詣省牲位省牲還入齋室改具翼善冠袞龍袍出詣版位臨視肄儀
정조 20년 · 강
命享官李始源金羲淳禁推承旨李祖承重推監察徐潞修拿處本宮守僕令攸司科治
정조 20년 · 목
省牲器時始源羲淳不着朝服敎曰當該不着朝服執事李始源金羲淳事過後禁推禮房承旨從重推考當該監察事過後拿處本宮行首守僕令攸司科治
정조 20년 · 강
遞禮曹參判閔台爀以權裕代之前望也
정조 20년 · 목
敎曰不爲待令禮儀使預差禮曹參判遞差前望子入之待下批先擧行後謝恩
정조 20년 · 강
召見提調沈頤之禮曹判書閔鍾顯于齋殿景慕宮大小祭享時刻命依咸興永興兩本宮例以子夜半定式
정조 20년 · 목
禮曹判書閔鍾顯啓言咸興永興兩本宮祭享之以子夜半行禮者乃是國初流來應行之式昨年兩本宮行禮告由於景慕宮享事時亦因特敎遵用此例而姑未有頒下文蹟矣廟社行祀之用丑時一刻則旣是五禮儀所載雖難遽議而自今以後景慕宮大少祭享無論親行與攝儀行事時刻一依兩本宮例以子夜半磨鍊事永爲定式宜矣敎以昨年始知咸興永興兩本宮行祭時刻宮享亦用此例之意雖有定式文蹟姑未出以卿所奏出擧條知委
정조 20년 · 강
召見戶曹判書李時秀華城留守趙心泰于齋殿
정조 20년 · 목
予問心泰曰城役何時可以告完心泰曰體城則今月旬前可以告完而女墻九月內可以告功矣予曰告完之後不可不爲落成宴而至於犒饋之節則若待落成之後遠地匠手之許久等待不可不念體城畢役後更稟卽爲之好矣重門擊析以待暴客者古人所以備不虞之道也華城卽三南要衝之地而雖已築城城外之虛疏一也至於北邊尤爲虛疏若設置察訪於北門外則稍可成樣而此非但有係變通亦必有財力然後可以設施姑待徐議而至於城內種桑近果申飭否農桑之業其利一也此不可不念矣
정조 20년 · 강
命罷荏子島牧場許民耕墾移其馬於道內諸牧場新墾稅入屬之華城府內用庫令本府摘奸仍飭該道臣以其實數狀聞
정조 20년 · 목
戶曹判書李時秀啓言荏子島移牧許墾便否自臣曹關問于全羅監司徐鼎修處矣道臣査報以爲本島因百餘匹病馬全島失業移牧一事民情所同辛亥年因內司所報移馬於押海島屬土於宣禧宮事自備局發關邑鎭所報一辭稱便而特因馬匹移送他牧場之所不願故至今在未決之中樂願之民情有不可遏閒曠之土地荒廢可惜難以些少移馬之弊終寢許墾之議目今本牧馬匹其數無多從略分排於附近各場勿令多數添牧則在諸牧場亦無移疾生弊之慮云本島及本島所屬靈光咸平兩邑界珍下山田畓時起二百結零可墾處近三百結竝爲修成册報來矣今此道臣所報與內司啓目辭意別無異同一島痼瘼合有變通今年本道諸邑分養馬多以場馬充送餘在者不過百餘匹以此分排移送於道內諸牧場則一場所送多不滿十匹似無大段爲弊之端該寺一年稅納其數不甚夥然雖欲準數給代無甚難處依平薪已例從當有從便區處之道自今年爲始荏子島牧場革罷移其場馬許令耕墾土地所出之稅當依內司啓目施行而華城內用庫所重尤別本島稅入一竝屬之華城內用庫自華城別定幹事人下往本島時起田畓更爲詳細打量每結稅總採探民願酌量定數自該道監營別定褊裨與該鎭僉使眼同擧行御覽成册修正上送事分付于該寺該道及華城府似宜矣敎以旣屬華城下送摘奸與該僉使眼同擧行亦令道臣着意察飭以其實數狀聞事分付該道
정조 20년 · 강
命壯勇外營甲胄營造所入借用軍器寺舊件
정조 20년 · 목
華城留守趙心泰啓言外營親騎衛所着甲胄今方始役而近聞軍器寺多有舊件破胄破葉之積置者厥數不些云就此中破胄一百六十五箇破葉一百五十部所入與本寺提調相議姑先貸用後待其修補時準數還報恐合方便矣從之
정조 20년 · 강
召見二提學沈煥之吏曹判書金載瓚于齋殿
정조 20년 · 목
出齋室乘輿出逌瞻門入弘化門明政門由永淸門還內
정조 20년 · 강
命抄啓文臣親試文臣製述初三日爲之
정조 20년 · 목
內閣啓言抄啓文臣今八月朔親試以何間擧行乎敎以初三日爲之○政院啓言文臣製述以何日爲之乎敎以初二日爲之又啓言處所以何處爲之乎敎以明政門爲之
정조 20년 · 강
命吏文製述以冬孟朔殿講時更稟
정조 20년 · 목
政院啓言吏文製述以何日爲之乎敎以日熱猶甚殿講旣命冬孟朔爲之製述亦於其時更稟
정조 20년 · 강
命松京麗太祖祭閣修治時監董裨校令本府狀聞
정조 20년 · 목
開城留守趙鎭寬狀啓以爲臣馳往麗太祖顯陵詳審其祭閣則創構年紀雖無可考重建則在康熙五十年辛卯而榱棟多朽制度樸陋臣卽差營裨一人解事首校等鳩材募匠使之監督臣亦往來董飭祭閣廣二間長三間仍於本基改建而餘材剩瓦添造參奉之守直所三間至於物力之如干所入從後論報於該曹計料監董裨校卽不過一時微勞故不爲論賞敎以在本府爲修擧之一端監董裨校狀聞事回諭
정조 20년 · 강
吏曹以大邱幼學禹載岳慶州生員李樹仁待其上來草記安東生員李楨國星州幼學鄭煒禮安生員金台翼令該道臣起送啓
정조 20년 · 목
吏曹啓言卽接慶尙監司李泰永回移則以爲大邱居幼學禹載岳今七月十六日已爲發程上去慶州居生員李樹仁將以今七月二十七日發行計料云安東居生員李楨國積年沈痼之疾近益添劇猝難自振星州居幼學鄭煒素抱暑症末由蠢動禮安居生員金台翼年踰六十癃病轉甚時月之內萬無登途之望云待其少間從速上去之意更爲關飭爲辭矣禹載岳李樹仁則待其上來更爲草記計料李楨國鄭煒金台翼待其少間卽爲起送之意知委該道臣
정조 20년 · 강
命太上皇帝聖節望闕禮動駕臨時稟旨擧行習儀當日爲之
정조 20년 · 목
禮曹啓言今八月十三日太上皇帝聖節望闕禮習儀十一日爲吉正日擧動則請臨時稟旨擧行敎以依所啓施行習儀亦於當日爲之
정조 20년 · 강
命執事官禁推拿處人分揀
정조 20년 · 목
敎曰享事利成以執事官拿處禁推人竝分揀
정조 20년 · 강
命今秋陵幸待秋成更稟
정조 20년 · 목
禮曹啓言今秋展謁定於何陵而以何間推擇乎敎以日熱若此待秋成更稟
정조 20년 · 강
召見諸承旨及樂院提調沈頤之副提調李冕膺于誠正閣
정조 20년 · 목
藥院請診諸承旨持公事入侍也
정조 20년 · 목
儲慶宮毓祥宮延祐宮懿昭廟文禧廟仲朔祭在再明也
정조 20년 · 강
承旨金祖淳華城留守趙心泰以城役監董都廳以下勞問宣醞外方石工慰諭後糧資米錢給送馳啓
정조 20년 · 목
祖淳狀啓以爲臣祗承聖敎本月十八日馳到水原府十九日進詣東將臺城役監董堂上都廳郞廳將官及將校員役工匠等勞問宣醞犒饋等節一依內頒儀式擧行十八日所下監董堂上趙心泰處傳令及傳敎當日二更量臣一體祗見犒饋畢後外方石工之當爲解送者一一招致謹以傳敎內辭意面面慰諭後糧資米錢亦依傳令中數爻與監董堂上眼同分給俾各還歸渠輩以經年赴役之匠大役順成擧皆無恙蒙此優異之恩莫不蹈舞攢祝臣則今方復路○心泰狀啓以爲臣與奉命承旨金祖淳進詣東將臺聚會城役都廳郞廳以下將官將校匠募等謹依頒下儀式一一犒饋後領受實數後錄以聞當日解送各道石手等亦依十八日祗受傳令及所下傳敎眼同承旨別下錢米面前分給自役所計其程途遠近盤纏之資從優磨鍊加給石工等居住姓名及上下米錢修成册報于整理儀軌廳監董堂上一員都廳一員郞廳一員監董十四員監官四員別看役一員京牌將二十員府牌將七十五員畵員九員以上一百二十六員每員肉九兩五合餠三箇酒二椀湯一器蒸太四合京書吏三人府書吏三十九人石手一百八十四名冶匠十八名車匠三名泥匠一百五十三名木手一百六十名蓋匠二名假漆匠五名甓匠二十四名軍器所工匠七十八名屛風匠三名以上六百二十八名每人名肉九兩五合餠三箇酒二椀湯一器蒸太四合石手助力一百六十九名冶匠助役四十八名車夫七十一名擔軍一百八十二名以上四百七十名每名肉七兩四合餠三箇酒一椀湯一器蒸太三合牛直二十八名募軍一千四百五十名以上一千四百七十八名每名肉六兩五合餠二箇酒一椀湯一器蒸太二合都以上二千七百二員人名
정조 20년 · 강
命禁疏箚捧入時司謁輩與聞之弊
정조 20년 · 목
承旨魚用謙啓言伊來章疏捧入之際司謁輩謂有下敎對坐承宣使之解釋句語自擇其捧入當否者實是無前之擧也彼司謁者卽不過內外之間以備使令之類而反令與聞於出納可否非但損國體而駭群聽其爲後來無窮之弊尤不可勝言自今以後凡於疏箚捧入之時勿令司謁更或如前容喙以致貽累於淸朝事體敎以門將猶令勿預司謁之開口於出納之際果然駭瞻設禁條件書付壁上之後承旨豈有越禁捧入之理乎依此所奏爲之
정조 20년 · 강
重推安州牧使兪漢寧昨年糴簿磨勘守令令該道指名現告拿問嚴處元還折米五千石令道臣轉移附近諸邑
정조 20년 · 목
備邊司啓言安州牧使兪漢寧上疏令廟堂稟處事命下矣取見其疏本還穀虛殼三千石中一千石以其舞弄之罪還授於監色輩云則還授之際果能一一査櫛計戶逐名無或有漏濫稱冤者乎然則餘在二千石亦有當納之民戶査出還授宜有其道不必仰請朝家處分且外邑此弊因事現發者非獨西土爲然往復道臣從便區處自是列邑通行之事而今此捧留已勘之穀一竝入於停退條隨其年豐分數計捧云者辭意終欠稱停又非一守宰所敢陳請者該牧使兪漢寧從重推考昨年糴簿磨勘守令令該道指名現告拿問嚴處二萬石移轉事本州之穀多病民自古已然而年前朝家特軫山峙沿虛之弊大行較戶量穀之政則纔及三數年復以偏多之弊登聞於朝廷者莫曉其所以然旣以民弊疏陳請元還中折米五千石令道臣審量穀總多少次次轉移於附近諸邑無致繹騷之患從之
정조 20년 · 강
命奉常奉事李以澹參奉申星模改差
정조 20년 · 목
因輪對官望筒敎曰祭享重地呈辭官員甚多竝改差令該曹與未差之代口傳差代
정조 20년 · 강
遞刑曹參議徐美修以吳鼎源代之
정조 20년 · 목
因刑曹坐不坐單子敎曰未肅拜參議許遞令該曹口傳差出以鼎源批下
정조 20년 · 강
召見備局有司堂上沈頤之備局堂上李冕膺原任直閣李始源于誠正閣
정조 20년 · 목
予謂頤之等曰義州狀啓何爲今始來到耶一千餘戶之漂沒二百餘名之渰溺極爲驚慘且況今年八路幸得均豐而西州一隅反遭此昏墊之害言念彼民豈不憫惻遣御史慰諭合有別般施惠之道有司堂上持此狀啓往見左相詳問其措置之方都承旨亦爲往問于右相以來領相雖在呈告中不可不與聞問于右相後仍爲往問可也己酉年明川水災時曾有給復之例而義州是邊境重地異於他邑且無常稅之可蠲者其所寬恤之典何以則爲好耶前府尹固有稽報之罪而與其一番勘罪而止不若仍任俾贖前愆此意竝與大臣詳議也予謂始源曰以義州慰諭事方欲使之下去慰撫安集之方須善爲之始源曰親年篤老絕遠之地雖難久留而旣任使事豈敢言勞予曰帶去軍官須另擇經事詳明之人可也予謂承旨鄭尙愚曰承旨曾經燕行沿路地形必當稔知大抵三江內外水勢環繞若遇暴漲則無處回避所以致如是渰沒之患耶尙愚曰歷路暫見雖未詳知地勢大率鴨綠渡江之處水陸相間三次乘船陸之在水中者便成一島一或値水果無回避之處矣予曰水患雖如此府城則無所波及之患云耶尙愚曰府城則去水稍遠害不相及矣臣之得聞此報亦已多日而蓋緣人戶渰溺之數卒難詳知故帳籍詳考之際自致稽滯云矣予曰府尹之不先擧槪馳報者不善爲之矣
정조 20년 · 강
命前直閣李始源仍任
정조 20년 · 목
敎曰前直閣李始源仍任前職口傳下批自內閣牌招
정조 20년 · 강
以直閣李始源差下義州府慰諭御史馳往三江安集被災民戶設壇江上以齎去祭文侑渰死人慰問其妻孥優施被災人蠲恤之典仍令義州府尹沈晉賢㠀民復業間戴罪治務其代勿施平安監司朴宗甲越俸十等
정조 20년 · 목
平安監司朴宗甲狀啓以爲臣巡到雲山郡卽接義州府尹沈晉賢牒呈內本月初四日之雨夜半暴霔沿邊民戶猝地遇水措手不得而或因官家之送船拯出或因村民之乘筏救活幸免全數渰溺而其中人力之所未及舟楫之所不通處渰死爲二百四十四名家舍之漂失頹壓爲一千五百三十九戶九連城留住巡檢大國人亦有墊沒之慮發送船隻矣巡檢四名跕在樹上僅得救活而一名已爲溺死屍身申飭捜拯漂頹人戶各別顧助俾得改構而侍水退摘奸之際自至遲滯今始報來民戶之蕩析人物之渰死至於此多萬萬驚慘爲先發遣親裨眼同邑倅一一看審撫諭臣之行部不由沿邊就中山不日當到本府躬審慰恤助給糧資計料敎曰觀此箕伯狀聞中灣府島居民戶渰沒漂頹之數驚慘之極久而無語日前安州等三邑漂戶雖無人命之致傷念其棲遑失所之狀不勝愍惻猶施拔例之恤典則今於灣㠀之懷襄蕩析若不別加懷保督令速卽奠接彼墊溺餘生何以賴活言念及此無以爲心爲先以直閣李始源平安道義州府慰諭御史差下使之當日登道躬往水沈處一邊安集民人使之安心奠業一邊聚集死亡人妻孥另加慰問賙恤一邊設壇於近處齎去祭文讀以侑之該府以邊邑無王稅免賦減租雖無可論就其被災民戶以役爲名者蠲除之還穀之新舊當捧者或蕩滌或停退一依前此長興屢百名漂沒明川千餘戶墊溺時蠲恤之典而況灣府尤有自別其所救活之方別下諭書御史齎去其詳在諭書中先將此意令廟堂三懸鈴直撥行會於該道該府令該府尹身操版鍤爲邑民先趁御史到府前星火結構期於庇身而如各垌六島諸處旱田水田明年依前耕食然後始可言安堵之效此亦繡衣當以筵敎面飭竝以此意擧槪知委箕伯灣尹事萬萬無狀爲宣化分憂之任者初四夜事過一望之後草草登聞難以領略廟堂之草記論罪在兩人可謂末勘且況道伯出巡例有直狀啓之規則事有關於邊情而循例轉報於道臣巡到所灣尹事尤可駭卽其灣上投竄焉敢逭也而民事爲急徐當處分義州府尹沈晉賢出代勿施無論今年明年島民復業間依白衣從事例姑令戴罪治務若使一夫一婦不獲其居一頃一畝或有汗萊致或及聞於朝廷則王府關和不施於此人而何道伯則拿致嚴繩亦係不容已而欲觀贖罪勤慢及其心之知所嚴畏與否平安監司朴宗甲爲先施以越俸十等之典其罪狀竝令廟堂發關嚴問草記事知悉○備邊司啓言卽見平安監司朴宗甲狀啓枚擧義州府尹沈晉賢今初三四兩日之雨本州六島慘被懷襄之災漂頹爲一千五百餘戶渰沒爲數百餘名云其爲驚心錯愕已無可言而且況大國人之同爲沈溺尤萬萬慘惻被水之初不以形止卽地登聞乃於過一望始爲上徹而且其狀辭全欠詳備稽忽如此事極駭然請該道臣罷拿該府尹施以竄配之典敎以灣尹姑令戴罪行公道臣亦姑不爲區別竝姑勿論更觀勤慢可也
정조 20년 · 강
召見備局有司堂上沈頤之備局堂上李冕膺義州慰諭御史李始源禮曹判書閔鍾顯于誠正閣
정조 20년 · 목
頤之曰臣承聖敎就問于左相則以爲今此灣府六島水災極爲驚慘民家之漂頹人名之渰沒若是夥然其所惠恤之方不容少忽但義州本無常稅只當於糶糴中量宜蕩滌使行往來時若或有身役則亦宜蕩減別遣御史慰諭安集而至於補民筒六島等處乃是本州至緊之地於官於民所係不輕若因此蕩析不得如前耕作則公私凋弊更無可言趁卽復舊之方尤當加意處也前府尹之罪不但稽報所報亦甚草略不可無處分云矣冕膺曰臣敬奉下敎往問于右相則以邊關重地有此無前之水災不可無別般施惠而本州之民雖無身役如或有軍官名色則當爲蕩減至若墊溺之民逐戶計口另施恤典而漂戶之失所棲遑尤極憫惻令道臣地方官亟加勞來俾卽奠接別遣御史致祭慰諭恐爲得宜臣之聞此消息於風傳者已至數日而似此民事稽報至今灣尹事萬萬駭然合施重勘云更以下敎傳于領相則以爲右相之言實合事宜臣則別無可達云矣予曰俄筵亦已下敎而灣府卽邊上重地與他自別其所存恤豈用常例而該府本無王稅免賦蠲租雖非可論漂頹戶之結構奠接水沈處還起耕食之方另加措劃俾六島之民如前安堵然後予可弛心停還蠲役等節及渰沒人設壇侑祭當別下諭書與傳敎有司堂上先退行會草先爲構出可也箕伯狀辭之草略雖曰生疏所致而前府尹之旣不能擧槪先報又不能直爲狀聞循例轉報於道伯巡到所者誠極可駭矣且渰沒之中亦有巡檢彼人云而亦無捜拯之語彼亦入也則其死其生付之恝然非但有乖交隣之義是豈仁人之心乎予謂始源曰懷輯之方十分着意生者死者兩盡存恤之道而死者之妻孥另加慰諭俾各安堵傳敎有所詳及而水沈處御史必躬往詳審嚴飭該倅趁卽起耕無一畝荒廢各使依舊奠安墾闢之地可也予又敎曰餉還米布初欲全數盡減而道伯之啓草草無以領略御史下去後詳察事情或盡爲蕩減或分等停退而至若小殘獨戶之無依者不可不盡蠲量宜擧行後詳細狀聞至於結構奠接必趁未寒前爲之事面飭於該府尹江邊諸邑若又有受害處則別遣褊裨看審以來可以狀聞者狀聞可以面奏者以待復命好矣命禮判閔鍾顯入侍敎曰齊陵慰安祭香祝今方使入侍史官陪往而祭文則卿旣帶文任亦卽撰出可也
정조 20년 · 강
諭義州六島被災民人等
정조 20년 · 목
敎曰今年雨暘最稱適可雖在沮洳汙下之地未嘗有昏墊沈沒之患室家安堵禾黍盈塍每按諸道之啓實有降康之喜不料獨於關西以水災告向來安博之沿江漂戶爲之驚心而幸無人物之胥溺今者灣府之千餘戶漂失數百人渰沒是何事也灣府卽予邊寒重鎭也予之視之非他地比而許多民命偏罹此害生者蕩析離居死者掛罥洪濤使一島之民擧入於懷襄之中一看驚愕再看慘惻却令當食停箸噫其生者結構屋子俵給粟米尙可以如舊奠接唉彼死者身飄飄而不葬魂渺渺而靡托欲施惠典將於何處況乎家累水濱號呼之狀如在目中思之及此不覺潛焉漂戶恤典雖有應式此地此民豈用常規義州府漂溺民人生者無論大中小殘獨戶新舊餉還分等蠲停死者又無論大中小殘獨戶新舊餉還竝行蕩減當年所納田稅大同亦依右例身役布錢生死勿徵生者雖一夫一婦未寒前伐木索綯俾卽庇接死者別設一壇於江邊侑以酒食使各提挈朋儔其來醉飽掃却陰沴導以祥和庸示朝家恤民無間死生之意乃以通訓大夫奎章閣直閣李始源爲御史齎去諭書而對衆洞諭咨爾民人等咸須聽悉
정조 20년 · 강
命齊陵欄干石頹圮處擇日修改令守臣量其工役及物力上來筵奏仍命慰安祭今日受香
정조 20년 · 목
敎曰齊陵欄干石頹圮處卽令守臣奉審後先爲還排舊處以待擇日修改而擧行形止爲先狀聞守臣則量其工役及所入物力上來筵奏事下諭慰安祭今日受香仍令奉審守臣爲獻官下去香官爲典祀官大祝行事事一體下諭
정조 20년 · 강
遣承旨詣受香所奉審摘奸
정조 20년 · 목
儲慶宮毓祥宮延祐宮懿昭廟文禧廟仲朔祭在明也
정조 20년 · 강
召見水原府城役犒饋奉命承旨金祖淳于重熙堂命水原府城役外方匠手之先爲下去者自該邑施賞今番犒饋用餘物力屬之本府外帑庫仍命良才察訪以有履歷人差出俾管北城外公廨民舍經理之役
정조 20년 · 목
奉命承旨金祖淳啓言臣謹依聖敎進詣華城城役監董以下將校員役匠募等犒饋設行仍又勞問外方石手七十名則亦依筵敎卽日使之解送別下糧資及賞格臣於面前一一分給而畢役前各道石手之先爲下去者未蒙一視之澤整理儀軌廳行會時此類自該道知委各該所在邑一體施賞恐合事宜犒饋所用區劃物力七百兩中所剩爲一百兩云守臣要令臣還朝後筵稟區處故仰達矣敎以先送匠手之一體施賞事果好卽令整理儀軌廳以此知委而今番犒饋用餘物力屬之外帑庫會錄又敎以北城外郵官公廨驛村基地聞已經理云幾許就緖云耶祖淳曰良才驛爲本府直路所管而公廨民舍幾皆量定基地須有主人可以專管擧行云矣敎以已欲指一下敎矣畿伯使之來待良才時任察訪遞付京職其代政官牌招開政有履歷人差出
정조 20년 · 강
命京畿監司金文淳所奏畿邑儲置米依前劃給事令廟堂稟處
정조 20년 · 목
文淳啓言本道儲置米每年以七千石劃付臣營句管擧行事備局覆啓行會矣又自戶曹以每石四兩代錢移送之意筵稟蒙允該曹米儲不敷至有請得他衙門之擧則其在互濟之義固當擧行之不暇第本道各邑之許多公用全以米條上下絕無錢邊磨鍊不但流來定例之如此實由於錢穀所用隨處各異而然定例中各處致祭祭物及澆奠床所入以米措備者居多支供米所無十三邑使客供饋之需亦皆以米劃給今若竝爲以錢代用則多有掣礙之處而此則猶屬第二件事各陵寢修改時役軍及陵幸時各項使喚軍丁糧米雇米例以一日五升計給四兩代錢之五升折價不過爲十三分錢以此十三分錢不足爲一夫一日之食顧安有餘資可以聊賴而能如前日之樂赴乎其他津夫驛子公事夫分養馬等料條與夫馬刷價一切以錢代給則在渠輩實爲難支之端而如在豐年則錢穀間得失猶或不至於懸殊若値儉歲則價之相懸不啻倍蓰尤豈非到底商量處而雖以典守之道言之吏鄕逋欠似無間於錢穀而米條則官庫蓋藏遷動猶難錢貨則公私假貸犯手容易畢竟之害必至於莫重國役之白地責立不時公用之隣族侵徵於是乎民邑同受其病而且畿甸諸邑稅大同之海陸運納於京各倉猶有事力不逮之歎況使年例劃付之米一齊輸致則從今以後遂失窮民一分紓力之路而其中楊州坡州高陽等邑以陵寢奉安之地儲置需用比他最多一年收米無以當一年之應下故大同條幾乎全數儲留民不知有上納名色久矣今若男負女戴遠近來納則其爲擾民之端當如何哉當此經費匱渴之時苟或國用之賴此有補民邑之不甚生弊則臣何敢煩瀆而明知其事狀之如此不爲之一陳則非所以對揚之道儲置米會減依前以米條區劃恐合事宜敎以出擧條令廟堂稟處
정조 20년 · 강
命劃給加分耗八百石于畿營添補南撥將卒支放之需
정조 20년 · 목
京畿監司金文淳啓言南撥設施後撥將卒支放之資雖以朝家劃下之數約綽排比外此亦不無應用之需毋論今夏牟還與來頭租糴就其加分耗中限八百石劃給臣營以爲添補需用之地恐合事宜從之
정조 20년 · 목
以洪秀晚爲校理鄭來百爲副校理李樹仁爲假監役樹仁初仕也學生李葂贈吏曹參議及第李薰李藎竝贈兵曹參議
정조 20년 · 강
御春塘臺行秋等內乘別軍職宣傳官試射命宣傳官鄭周誠陞敍李得馨直赴會試
정조 20년 · 목
敎曰今丙辰秋等內乘別軍職宣傳官試射時宣傳官鄭周誠居首陞敍宣傳官李得馨柳葉箭二中直赴會試
정조 20년 · 강
慶尙左水使沈鑏以西平萬戶金德行參操戰船致敗馳啓
정조 20년 · 목
該水使狀啓以爲多大僉使尹壽民牒呈內卽到西平萬戶金德行馳報內參操次本浦戰船以九月限滿之船險海渡涉之際爲風濤所觸左右杉板俱爲動退前後上粧一時毀落仍爲沈沒而載船什物軍兵器械幾盡沈失萬戶印信亦失水中數多人命則以領來諸船僅僅卸下偸生其中多大里射夫金淸明砲手秋八十等二名觸落渰死屍身卽爲拯出云而往在丁卯年水操時西平戰船及庚戌年水操時蔚山戰船阻風致敗有兵船代行之例故今番亦依兩年例以兵船代行之意傳令申飭渰死人自臣營助給錢布申飭厚埋沈失什物與印信則多定沈水軍期於盡數搜拯之意另加嚴飭計料而西平戰船旣是限滿則當初發船船不善修又不相時致有此全體致敗軍器之許多沈失已極驚駭二名軍卒之渰死尤萬萬慘然當該監色都沙工及兵房軍官首鎭吏等從重決棍該萬戶爲先罷黜令攸司稟處操期迫頭故姑爲仍假將差定使之參操莫重戰器有難一時曠闕不可不趁今改造而臣營所管封山松木擧皆體小姑無戰船材堪用者依新頒事目以右道對山依例許斫令廟堂稟旨分付
정조 20년 · 목
持公事入侍也○予曰柳遠鳴曺錫中筵說豈成說乎昨命改修以入而其所改修尤不成說上下酬酢非但皆失本意有何顧畏於儒生輩而如是外題說去豈不可駭乎蓋近來不率敎之輩不知師道之在上倡出迎合等說以爲角勝立異之資而少無嚴畏底意思渠輩若此不已則予恐乙丙之事復見於今日矣昨春以前面從退言之風習至今思之猶且痛心而此則予不欲盡言之矣此筵說卽使改修仍載之太學成典以爲後考之地
정조 20년 · 강
召見禮曹判書閔鍾顯開城留守趙鎭寬于誠正閣
정조 20년 · 목
予敎鎭寬曰齊陵奉審時以卿所見或不無改封築之慮乎鎭寬曰本陵封築奧在國初辛未今爲四百年所自多頹圮理所固然以事體言之則在萬年久遠之計雖一毫未盡不得不修改而以事勢言之則至重至大故故相李世白亦以稍俟來頭修改云亦出難愼之意也予曰有頉處爲先不可不修改當以何日始役乎鍾顯曰今八日九日爲好云矣予曰兩柱石兩欄干石一體修改而八日九日兩日間始役限三日畢役無逾今朔獻官則卿爲之至於祭文凡節必如例磨鍊可也
정조 20년 · 강
命齊陵石物修改時政府以下依例進去物力令本府量宜磨鍊
정조 20년 · 목
禮曹判書閔鍾顯啓言今此齊陵陵上石物修改時政府及本曹堂郞觀象繕工監提調以下當爲進去而取考臣曹謄錄則壬子年靖陵欄干石修改時只禮堂進去乙卯年顯陵欄干石修改時則戶曹禮曹堂上京畿監司進去矣今番則何以爲之乎從之敎以本陵事體自別役處雖不浩大政府以下依例進去又啓言齊陵陵上石物修改時先告事由祭今八月二十八日曉頭設行告安祭則事畢後又當隨時設行矣諸執事令本府差定祭物依例令分奉常寺精備進排祭文則令藝文館撰出而所入物力亦令本府量宜磨鍊擧行之意請分付從之
정조 20년 · 강
命守國寺所屬聖興龍門兩寺關飭統營使之蠲役
정조 20년 · 목
禮曹判書閔鍾顯啓言西道各陵造泡寺中守國寺最有所重而寺殘僧少無以支存故昨年自臣曹經稟以慶尙道慈仁盤龍寺熊川聖興寺南海龍門寺移屬本寺大小雜役一竝蠲免而量宜收稅于本寺以爲兩便之地事有所發關而亦自備局行會矣近聞嶺營所屬之寺則幾皆蠲除而至於統營所屬兩寺尙不除役云未知有何委折而筵稟行會之事尙不擧行極爲未安請更爲發關申飭使之一一頉給從之
정조 20년 · 목
以李明淵爲應敎權裕爲同春秋尹敬喆爲寶城郡守
정조 20년 · 강
命西平鎭致敗戰船以右道封山木改造當初造船萬戶令統帥嚴棍卽其地方充軍該水使沈鑏亦爲定配仍飭此後操船不飭致傷人命道伯直以該帥臣定配之意狀聞事行會諸道仍令載之騎曹金吾謄錄
정조 20년 · 목
備局啓言因前慶尙左水使沈鑏狀啓有草記稟處之命矣取見其狀本則以爲西平萬戶金德行參操發船時以今年九月限滿之船險海前進船不善修又不相時致有此戰船之全體致敗軍器之許多沈失二名軍卒之渰死者其不勤供職之責在所難免該萬戶爲先罷黜其罪狀令攸司稟處西平浦戰船洋中沈沒片片破碎旣無船形依新頒事目改造材木以右道封山依例許斫事請令廟堂稟旨分付矣今此西平鎭之限滿船致敗至有人命之漂沒誠萬萬駭痛該萬戶則旣已罷拿而該水使之管下各鎭不能預先檢察之罪不可置而不論請前慶尙左水使沈鑏罷職戰船改造不可遲緩左沿童濯許斫于右道封山便成已例此則依狀請施行之意統制使處一體分付允之敎以當初造船之不能堅緻不知軍物至重人命亦重豈可尋常處之造船萬戶令統帥査出捉來嚴棍卽其地方充軍雖以帥臣言之所管屬鎭莫重戰器果若整飭豈有赴操時渰水之弊乎當該水使沈鑏亦爲定配此後赴操船隻不實以致渰水而人命致傷則該道伯直以該帥臣依定式定配之意令廟堂稟旨狀聞事措辭行會知委諸道仍令兵曹禁府載之謄錄
정조 20년 · 강
命楚山等六邑致傷民人新舊還及身役蕩滌其餘漂戶依安州等三邑例蕩滌或停退江界漂戶待報來依例蠲恤
정조 20년 · 목
平安監司朴宗甲狀啓以爲本月初三四日之雨江川大漲楚山民戶之漂失頹壓爲一百三十戶渰死爲七名碧潼民戶之漂失頹壓爲一百十五戶渰死爲三名沙汰壓死爲二十三名昌城民戶之漂失頹壓爲七十九戶渰死爲二名沙汰壓死爲十名渭原民戶之漂失爲十戶沙汰壓死爲十名朔州民戶之漂失頹壓爲三十戶渰死爲三名沙汰壓死爲九名江界人物之渰死爲五名而家舍漂壓形止不爲報來故今方關問總而計之家舍漂壓爲三百六十四戶人物致死爲七十二名渰死屍身嚴飭搜拯恤典依義州府例題給漂壓民戶則區別大中小戶恤典依例題給敎曰觀此箕伯狀聞楚山碧潼昌城渭原朔州江界等邑漂沒雖有多寡之別總計六邑漂戶至過數百致傷亦近百數向於三邑以其人命之幸免渰沒小戶殘獨戶區別蠲恤而此六邑則俱有漂與沒致傷民人生前新舊還及身役一幷蕩滌其餘漂戶則區別小戶殘獨戶依安州等三邑例蕩滌或停退事分付江界漂戶數爻雖未登聞待報來依右例爲之事一體分付
정조 20년 · 강
召見備局有司堂上沈頤之禮曹判書閔鍾顯于誠正閣
정조 20년 · 목
予謂頤之曰箕伯狀啓見之乎今此七邑之民居頹壓人命渰沒何等可驚之事而今乃泛論於農形狀啓中兼官之誰某亦不指名現告道伯事極駭然矣今年年事到處大熟而淸北諸邑獨爲被災誠極可惜也頤之曰遼東水災大段使行跋涉亦有難便之慮云矣予曰然則本道水災初不必如是之甚而七邑水災必是彼地餘波矣命禮判閔鍾顯入侍敎曰近日尹顯大輩事卿聞知否今予處君師之位任君師之責修道率敎當仁不讓則彼儒生輩但當同歸予師道之敎而豈意似此不率敎之輩敢售背馳角勝之習乎如此梗化之類卿何不辭而闢之以裨率敎之化也鍾顯曰聖上於文靖尊尙曠感臣實欽歎故臣亦以金文靖獨享之意自初仰奏矣故相臣鄭澈祭文靖之文曰至德之純吾無間然夫以用之於禹文之句語推之於文靖則其道學之盛非後學可容議者而且文康公金昌翕代撰文靖從祀之疏故贊善金履安亦述文康之餘論而年前亦爲多士作請額之章矣尹顯大輩不過科臼中蔑識之輩則安知先正之事乎且昔子張獨漏於十哲配享時則禮官陳請蒙允臣今待罪禮官旣無人望不敢亟請盛典而臣意則渙發德音亟行縟儀區區之望也予曰予因卿子張之說有所起思者以有若似聖人之姿獨不躋享豈非欠缺之典乎子張追配之文蹟如有可考者卿其進之也
정조 20년 · 강
重推箕伯朴宗甲原狀本還下送仍飭民事豋聞遲滯委折嚴關査問
정조 20년 · 목
有司堂上沈頤之啓言卽見平安監司朴宗甲狀啓則巡路諸邑農形論列以啓而其中泰川定州郭山龜城宣川龍川鐵山七邑少無被傷之色俱是善成之樣而末端渾置於安州嘉山博川義州江界昌城渭原朔州楚山碧潼被水十邑之中誠如是也何不竝陳於十邑水災之登聞今始泛論於農形之啓乎且人物渰沒民居頹壓全不擧論奏御文字宜不敢若是疏忽且三邑守令指名現告事旣承成命有所馳啓則安博兩邑只稱守令之不在官姓名初不陳聞嘉山則仍無下落者尤極未安請平安監司朴宗甲爲先從重推考狀啓兩度還下送使之改修正上送從之敎以治績固不係此近日擧行疏漏多端爲民事難弛西顧之思民事登聞之遲滯考其日子連住寧邊然則此時本道道臣豈可爲其遊觀不卽前進被災邑始於十九日到泰川封啓乎以此以彼辜負大矣其委折嚴關査問使之首實報來後草記
정조 20년 · 강
遣承旨馳詣懿陵奉審摘奸
정조 20년 · 강
右議政尹蓍東箚陳病狀乞免相任賜批不許仍命遣史官傳諭
정조 20년 · 목
箚略曰有事先陵將行修改昨下政府以下依例進去之命領左相時適有故臣當備員擧行於具僚之先矣顧臣病狀初因中暑胃敗轉發挾食吐瀉宿痰乘虛客邪迭侵幸自七八日獲尋藥路大勢少減而束帶造朝姑無其望近以關西沿江之漂戶嶺南操艦之致敗至尊驚動飭諭屢下臣忝在是職不能趨走下風以分憂勞今又往役莫重董飭是急相臣進詣事體當然臣於病中亟欲自力請行勢必狼狽於道路之間肅敬之地矣有臣如此生不如死伏願聖明亟命遞臣相職仍加威罰批以聞卿症樣必緣藥路失宜命醫診視勸服柴芩近日則分明有差勝之望云爲公私萬幸然對証之良方效固立至豈若自初愼攝毋貽惟憂況卿年齡七耋隔歲繼今以往益須存戒修改進去原任之替行已多其例安心竢間視事仍敎以遣史官傳諭
정조 20년 · 강
命原州等九邑砲保依前以錢代捧襄陽等五邑兵曹三軍門納保錢後錢名色增加年條及數爻自備局關問該道以聞仍飭諸道京司犯科與否査實草記
정조 20년 · 목
江原監司徐有防狀啓以爲原州寧越伊川楊口金化安峽麟蹄淮陽金城等九邑訓局砲木一款大爲軍民切骨之瘼取考營上謄錄則上項九邑地非產綿納以代錢殆過屢百年之久忽於己酉年自訓局謂以產綿督令納木故其時道臣枚擧民弊論報訓局依前以錢代納而辛亥年本道都事尹致性以嶺西各邑軍民身貢許令代錢事書啓蒙允其時道臣尹師國又以砲保價木永爲代錢事有所陳請而備局覆啓中有如値綿貴之歲據實狀聞該營亦無得一例防塞事措辭行會又於癸丑道臣沈晉賢狀請代錢因備局之論啓該營之不許竝令本色上納而從玆以後道臣旣不得狀聞又不得論報以綿辦納式至于今蓋本道地方傍海依峽素不宜綿且其本色輸納之時該邑色吏之寅綠舞弄本局下屬之科外誅求比前尤爲倍蓰民不能支堪年前襄陽等五邑兵曹三軍門價布特蒙莫大之惠竝令代錢上納而後錢名色歲加月增大違當初定式民情十分遑汲方擬往復於四衙門依定式釐正自來產布之地猶此曲軫民情許令以錢代納況此九邑初非產綿之地乎砲木事體關係至重臣不敢直爲仰請代錢而民情所係敢此論列敎以原州等九邑砲保之以錢代納至爲屢百年之久而自年前以本色備納民弊至此云在訓局無異九牛一毛在小民殆若緣木求魚旣聞之後烏可不仍舊貫乎分付該營依前以錢代捧襄陽等五邑兵曹三軍門納保錢年前代捧之後所謂後錢名色歲加月增云者萬萬痛駭錢異於木而後錢尤異於本錢則浮費增加必緣吏奸代捧以後何營自何年增加數爻幾何更自本司關問該道使之狀聞以爲痛加嚴繩懲一勵百之地新定式之關東五邑猶若是售奸則他道他邑可以三隅反亦自本司嚴關諸道使各探問狀聞而各道之吏奸各自不察專諉京司畢竟小民之辦納依舊無減則爲民之實效果安在哉此意嚴飭見今捧布當前京司無前誅求之弊卿等爲先拔例嚴飭時使備郞擲奸知戢與否犯科衙門竝與堂郞草記論勘無或有泛忽之弊
정조 20년 · 강
召見藥院提調沈頤之副提調李冕膺寶城郡守尹敬喆于誠正閣
정조 20년 · 목
藥院請診敬喆辭陛也○予謂頤之曰刑者樂之反也而在聖人制治之道不得不交須竝用也近來則刑政不用無得以宣鬱導和故氣亦往往煩鬱是可悶也近以尹顯大事言之其父守晚聞直閣力挽之言而以息壤爲證矣其子則不從其父之言而如是跳跟甘歸不率敎之罪所謂士論者亦有如此無倫亂常之事乎刑政之用不於此輩而何蓋近來區區蠅營之徒惟利勢是循則所謂士論何從而出乎此必昨年權裕疏以後餘氣之尙存而然今世若有一分知畏者則豈如是也予有太阿不鈍妖腰亂領會當一滌其鏽矣頤之曰此輩所爲妄自背馳悖乖倫常極可駭痛也予謂敬喆曰寶城素稱難治汝其着意蘇弊
정조 20년 · 강
召見備局稟事堂上鄭好仁沈頤之閔鍾顯尹師國李時秀于誠正閣
정조 20년 · 목
政院啓言今日賓對以國忌正日不得來會敎以次對久未爲之如有稟事堂上使之來待○頤之曰使行隔月方物起數當依前例擧行而大臣方有所愼姑無造朝之期凡節何以爲之乎予曰自承文院草記可也頤之曰方物則爲二件而起則六起入之矣予曰六起方物入去近來有例否時秀曰近來未聞而幣紙所入亦爲一萬二千餘卷矣予曰六起無已重難乎且紙卷年年如是入去則非但物力之難應其輸去時百姓之弊亦不可不念詳考爲之可也時秀曰臣聞萬壽萬萬壽聖節亦以一起爲之有例云矣予曰其六起與否及兩度聖節各各爲之與否詳問大臣以稟可也